Моја молитва (1908)
Алекса Шантић 

Пошљи, господе,
Утјехе у мраку,
У овој ноћи
Што се живот зове
Даруј ми духу
Свијетлу вољу јаку,
Да увијек ступам
На подвиге нове.

Славећи тебе,
Да истину зборим
Другу и брату,
Силнику и робу;
За правду да се
Уз праведне борим
И с њима шибам
Пороке и злобу.

Охрабри срце
Да, у часу сваком,
Вјерује, љуби
И опрашта злијем,
Кô твоје сунце
Нескврњеном зраком -
Да њиме свуда
Смрзле душе гријем.

Пошљи, господе,
Утјехе у мраку,
У овој ноћи
Што се живот зове
Даруј ми духу
Свијетлу вољу јаку,
Да увијек ступам
На подвиге нове.

Шантићеве песме 1908.